An saiyang mga mestro sa pagpinta iyo idtong nahihiling niyang mga reproduksyon sa mga kopya kan Studio, sarong magasin sa arte haleng London. siya nnakamate nin koneksyon sa mga Impresionista, ki Goya asin ki Edvard Munch, asin patin man sa ibang mga maestrong mahuhusay na arog ka Breughel, Hieronymus Bosch asin ki Botticelli. An saindang mga impluensya nagpoon nang marisa sa saiyang mga pintura. Alagad an makanos na realidad sa palibot niya nagdulot saiya nin makuring pakagamiaw. Sa Yogjakarta sarong aldaw, pakapos sana kan Gera Pasipiko, si Affandi nagpipinta sa saod kun saen mga tawo huruba asin gurutom. Suya sa saiyang garo daing pakilabot kan pagtios, sarong hagbayon an nagsabwag sa pinipinta niya, na nagkurahaw: An lalaking ini kapay! Manta an satong mga kahimanwa huruba, pinipintura niya sinda sa kanbas asin naggigibo man ngani siya nin pinta na mayong nakakasabot.